Il-Liġi u s-sagrifiċċji Min iħares il-Liġi jkun qed jagħmel kotra ta' offerti, min iħares il-kmandamenti jagħmel sagrifiċċju tas-sliem. Min ipatti l-ħniena għall-ħniena jkun qed iressaq offerta tal-qmuħ u min jagħmel karità jkun qed joffri sagrifiċċju ta' tifħir. Jogħġob lill-Mulej min iżomm 'il bogħod mill-ħażen u jħallas għal dnubietu min jibqa' 'l bogħod mill-inġustizzja. Tidhirx quddiem il-Mulej b'idek vojta; dan kollu għandu jsir minħabba l-kmandament. L-offerta tal-ġust tikkonsagra l-artal biż-żejt, u l-fwieħa tagħha titla' quddiem l-Għoli. Is-sagrifiċċju tal-ġust jilqgħu l-Mulej, u t-tifkira tiegħu ma tintesiex. Agħti ġieħ lill-Mulej b'idejk miftuħa, u toffrix bit-tqanċiċ mill-bikri. Kull għotja tiegħek agħtiha bil-ferħ, u agħti l-għexur tiegħek bil-qalb. Agħti lill-Għoli skont ma tak hu, b'qalb kbira skont ma ssib f'idejk. Għax il-Mulej irodd lura, u jħallsek seba' darbiet aktar. Il-ġustizzja ta' Alla Tippruvax ixxaħħmu għax ma jilqax dak li toffrilu, u sserraħx rasek fuq sagrifiċċju inġust, għax il-Mulej hu mħallef, u ma jħarisx lejn l-uċuħ. Ma joqgħodx iħares lejn wiċċ dak li jkun b'dannu tal-fqir, u jagħti widen għat-talba tal-magħkus. Ma jagħlaqx widnejh għat-talba bil-ħniena tal-iltim, jew tal-armla li tibki xortiha. Jaqaw dmugħ l-armla ma jġelbinx ma' ħaddejha, hi u tixher kontra min kien kaġun tiegħu? Min jaqdi mill-qalb lil Alla jintlaqa', u t-talba tiegħu titla' m'ogħla s-sħab. It-talba tal-umli tinfed is-sħab, u ma toqgħodx bi kwietha qabel tasal qrib il-Mulej, u ma tiqafx qabel mal-Għoli jagħti widen, u jagħti raġun lill-ġusti u jagħmel ħaqq. Il-Mulej ma jitnikkirx, u ma joqgħodx jissaportihom, sa ma jfarrak ġenbejn il-kiefra, u jrodd il-kastigi lill-ġnus; sa ma jneħħi l-kotra tal-ħżiena u jfarrak ix-xettri tal-inġusti; sa ma jħallas il-bniedem skont għemilu, u xogħlijiet il-bniedem skont ħsibijietu; sa ma jiġġudika l-kawża tal-poplu tiegħu, u jferraħhom bil-ħniena tiegħu. Għażiża ħnientu fit-tiġrib tiegħu, daqs sħab tax-xita fi żmien in-nixfa.